Στο Υπερταμείο μεταφέρονται ΕΥΔΑΠ, ΕΥΑΘ, Κτιριακές Υποδομές, Αττικό Μετρό, ΕΛΒΟ και ΔΕΗ, βάσει του προσχεδίου του νομοσχεδίου που καταθέτει στη Βουλή η κυβέρνηση για να καλύψει τα προαπαιτούμενα, ενώ εκτός μένουν ο ΑΔΜΗΕ και η ΕΑΒ.

Στην περίπτωση της ΔΕΗ, στο νέο ταμείο περνά το 34% της εταιρίας, μιας και το 17% ανήκει στο ΤΑΙΠΕΔ.

Υπενθυμίζεται ότι τον περασμένο Μάιο στο υπερταμείο είχαν μεταφερθεί οι ΟΑΣΑ, ΟΣΥ, ΣΤΑΣΥ, ΟΣΕ, ΟΑΚΑ και ΕΛΤΑ.

Το εν λόγω πολυνομοσχέδιο αναμένεται να κατατεθεί στη Βουλή αύριο, Παρασκευή, ενώ την ερχόμενη Τρίτη πιθανότατα θα τεθεί προς ψήφιση στην Ολομέλεια.

Σε αυτό, συμπεριλαμβάνονται επίσης και οι ρυθμίσεις στο ενεργειακό πεδίο και συγκεκριμένα το κείμενο για τον σχεδιασμό της αγοράς ηλεκτρικής ενέργειας στο πλαίσιο της υποχρέωσης εφαρμογής του ευρωπαϊκού μοντέλου.